Document ID: 32008D0445

ΑΠΌΦΑΣΗ ΤΗΣ ΕΠΙΤΡΟΠΉΣ
της 11ης Ιουνίου 2008
για τον καθορισμό των ποσών ανά κράτος μέλος της αναδρομικής ενίσχυσης αναδιάρθρωσης προς τους καλλιεργητές και τις επιχειρήσεις που έχουν προβεί σε αναδιαρθρώσεις κατά τα έτη εμπορίας 2006/2007 και 2007/2008 στο πλαίσιο του προσωρινού καθεστώτος αναδιάρθρωσης του κλάδου της ζάχαρης στην Κοινότητα
[κοινοποιηθείσα υπό τον αριθμό Ε(2008) 2557]
(Τα κείμενα στην ισπανική, τσεχική, ελληνική, γαλλική, αγγλική, ιταλική, λεττονική, ουγγρική, ολλανδική, πορτογαλική, σλοβακική, σλοβενική, φινλανδική και σουηδική γλώσσα είναι τα μόνα αυθεντικά)
(2008/445/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 320/2006 του Συμβουλίου, της 20ής Φεβρουαρίου 2006, για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα και για την τροποποίηση του κανονισμού (ΕΚ) αριθ. 1290/2005 για τη χρηματοδότηση της κοινής γεωργικής πολιτικής (1),
τον κανονισμό (ΕΚ) αριθ. 968/2006 της Επιτροπής, της 27ης Ιουνίου 2006, σχετικά με τον καθορισμό των λεπτομερών κανόνων εφαρμογής του κανονισμού (ΕΚ) αριθ. 320/2006 του Συμβουλίου για τη θέσπιση προσωρινού καθεστώτος αναδιάρθρωσης του κλάδου της ζάχαρης στην Κοινότητα (2), και ιδίως το άρθρο 16α παράγραφος 1,
Εκτιμώντας τα ακόλουθα:
(1)
Το άρθρο 3 παράγραφος 8 του κανονισμού (ΕΚ) αριθ. 320/2006 προβλέπει την πληρωμή αναδρομικής αύξησης των ποσών που καταβάλλονται βάσει του προσωρινού καθεστώτος αναδιάρθρωσης σε ορισμένες επιχειρήσεις και καλλιεργητές. Το άρθρο 16α του κανονισμού (ΕΚ) αριθ. 968/2006 καθορίζει τις λεπτομέρειες υπολογισμού της εν λόγω αύξησης. Σύμφωνα με την παράγραφο 1 τρίτο εδάφιο της προαναφερόμενης διάταξης, η Επιτροπή πρέπει να καθορίσει τα ποσά ανά ενδιαφερόμενο κράτος μέλος, προκειμένου να είναι τα κράτη μέλη σε θέση να προβούν στις πληρωμές αυτές προς τους δικαιούχους τον Ιούνιο του 2008.
(2)
Οι αναδρομικές πληρωμές αφορούν τα ποσά που προκύπτουν από τη θετική διαφορά μεταξύ της ενίσχυσης που χορηγήθηκε στις επιχειρήσεις και στους καλλιεργητές κατά τις περιόδους εμπορίας 2006/07 και 2007/08 και την ενίσχυση που θα είχε χορηγηθεί βάσει των όρων που ισχύουν για την περίοδο εμπορίας 2008/09.
(3)
Τα ποσά που καθορίζονται για τη Γαλλία και το Βέλγιο λαμβάνουν υπόψη τις διασυνοριακές παραδόσεις κιχωρίου και την πληρωμή από τις γαλλικές αρχές στους Γάλλους καλλιεργητές που έχουν προμηθεύσει τους Βέλγους παραγωγούς σιροπιού ινουλίνης καθώς επίσης και την πληρωμή από τις βελγικές αρχές στους Βέλγους καλλιεργητές που έχουν προμηθεύσει τους Γάλλους παραγωγούς σιροπιού ινουλίνης,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα ποσά που καθορίζονται ανά ενδιαφερόμενο κράτος μέλος σύμφωνα με το άρθρο 16α παράγραφος 1 τρίτο εδάφιο του κανονισμού (ΕΚ) αριθ. 968/2006 παρατίθενται στο παράρτημα της παρούσας απόφασης.
Άρθρο 2
Η παρούσα απόφαση απευθύνεται στο Βασίλειο του Βελγίου, την Τσεχική Δημοκρατία, την Ιρλανδία, την Ελληνική Δημοκρατία, το Βασίλειο της Ισπανίας, τη Γαλλική Δημοκρατία, την Ιταλική Δημοκρατία, τη Δημοκρατία της Λεττονίας, τη Δημοκρατία της Ουγγαρίας, το Βασίλειο των Κάτω Χωρών, την Πορτογαλική Δημοκρατία, τη Δημοκρατία της Σλοβενίας, τη Σλοβακική Δημοκρατία, τη Δημοκρατία της Φινλανδίας και το Βασίλειο της Σουηδίας.
Βρυξέλλες, 11 Ιουνίου 2008.

Labels: 17
19
7
18
15